Kilian wil appelleer teen besluit oor borgtogDit was ŉ hartroerende oomblik in die hof toe Kilian sy hand op sy pa, Hein Kilian, se skouer gesit het (Foto: Verskaf NVG) Zane Kilian (39), die man wat teregstaan op die opspraakwekkende moord op lt.kol. Charl Kinnear, se aansoek om borgtog is Donderdag in die streekhof in Bellville van die hand gewys. Die aansoek is sedert Oktober verlede jaar al herhaaldelik uitgestel. Die 52-jarige Kinnear, ŉ lid van die Wes-Kaapse teenbende-eenheid en een van die land se topspeurders, is ses maande gelede koelbloedig buite sy huis in Bishop Lavis, Kaapstad, doodgeskiet. Hy is verskeie kere in die bolyf geskiet en deur paramedici op die toneel dood verklaar. Kilian is minder as ŉ week later in hegtenis geneem. Buiten die moordklag staan hy ook tereg op ŉ aanklag van bedrog en die onregmatige onderskep van kommunikasie nadat hy na bewering onregmatig en doelbewus inligting van Kinnear se selfone onderskep het. Landdros Nonkosi Saba het Kilian se borgtogaansoek geweier en hy bly dus in aanhouding tot hy weer op 15 April in die hof verskyn. Die ondersoek gaan intussen voort. Zane Kilian se aansoek om borgtog is Ddonderdag in die streekhof in Bellville van die hand gewys (Foto: Verskaf NVG) Saba het in haar uitspraak daarna verwys dat Kilian ŉ vlugrisiko is. Sy het ook bevind daar is geen buitengewone omstandighede wat sy kon oorweeg om borgtog toe te staan nie. Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, sê Kilian se regsverteenwoordiger het aangedui dat hulle dringend die hooggeregshof in Kaapstad gaan nader om teen die borgtoguitspraak te appelleer. Lt.kol. Charl Kinnear (Foto: Facebook) “Die staat sal hierdie aansoek teenstaan,” sê Ntabazalila. “Die NVG verwelkom die hof se besluit om Kilian se borgtogaansoek te weier. Dit is ŉ stap in die regte rigting sodat geregtigheid vir wyle lt.kol. Charl Kinnear geskied, maar daar is nog ŉ lang pad om te stap.” Kilian staan ook tereg op aanklagte van sameswering om moord te pleeg in verband met die aanval op die prokureur, William Booth, in April verlede jaar. Maroela Media het vroeër berig verskeie skote het die oggend van 9 April buite Booth se huis geklap. Minstens vier skote het Booth se voertuig getref toe daar omstreeks 07:30 buite sy huis in Higgovale, Kaapstad, op hom losgebrand is. Sewe verdagtes is ŉ maand later in verband met die skietery in hegtenis geneem. Kilian word nou saam met vyf van die verdagtes ook in verband met dié voorval aangekla.